Sekolah Berasrama Penuh Integrasi Temerloh

Sejarah Sekolah

Sekolah Berasrama Penuh Integrasi Temerloh atau dahulunya dikenali sebagai Sekolah Menengah Kebangsaan Agama Temerloh mula dibuka pada 1 Januari 2002. Pada awalnya, sekolah ini menumpang di Sekolah Menengah Kebangsaan Seri Tualang, Temerloh sementara menunggu kompleks yang sebenar di Kerdau, Temerloh siap. Kompleks tersebut berkeluasan 32 ekar. Guru-guru yang bertanggungjawab mentadbir dan mengurus sekolah semasa memulakan sesi persekolahan 2002 ialah Abdul Razak bin Alias (menjalankan tugas pengetua sehingga 15 Mac 2002), Abdul Khalid bin Daud, Zakaria bin Khalid, Zaripin bin Ismail, Abdul Rafar bin Yahya, Ruzawati binti Ramly, Zaitun binti Hamzah, Norashidah binti  Che Hassan, Norhayati binti Zakaria dan Norehan binti Hassan. 
Kumpulan pertama pelajar ialah seramai 106 orang dengan 50 orang pelajar lelaki dan 56 orang pelajar perempuan. Kesemua pelajar tersebut dibahagikan kepada 3 buah kelas dan pada 16 Mac 2002, Puan Hajah Afiah binti Abd Razak telah menjadi pengetua pertama sekolah ini. Pada 4 Jun 2002, 12 orang guru, 4 orang staf sokongan dan 93 orang pelajar sekolah ini telah berpindah ke kompleks sebenar sekolah di Kerdau. Pengambilan kedua pelajar melibatkan 65 orang pelajar. Pada 1 Jun 2002, Sekolah Menengah Kebangsaan Temerloh telah diambil alih oleh Sektor Sekolah Berasrama Penuh, Kementerian Pelajaran Malaysia. Seiring dengan itu, bilangan pelajar tingkatan satu telah bertambah kepada 153 orang dengan 75 lelaki dan 78 perempuan. Jumlah kelas telah bertambah kepada 5 kelas iaitu 1 Al-Bukhari, 1 Al-Muslim, 1 At-Tirmizi, 1 An-Nasai dan 1 Ibnu-Majah. Jumlah guru juga telah bertambah kepada 14 orang.  Sehingga Oktober 2011, bilangan pelajar seramai 529 orang pelajar.
Terkini, nama-nama kelas bagi Sekolah Berasrama Penuh Integrasi Temerloh telah diubah kepada Smart,  Brilliant, Perfect, Intelligent. Asalnya terdapat tambahan kelas Thinker namun kelas tersebut berakhir setelah aliran sains teknikal tidak lagi ditawarkan di sekolah ini bermula tahun 2016.
Pada 30 April 2011, satu mesyuarat rasmi telah diadakan di SBPI Temerloh untuk membentuk Alumni rasmi SBPI Temerloh dengan gelaran AITEM (Alumni SBP Integrasi Temerloh). Pada 18 Oktober 2011, persatuan alumni ini telah diluluskan penubuhannya oleh Pendaftar Pertubuhan Malaysia dengan nama rasmi Persatuan Alumni Sekolah Berasrama Penuh Integrasi Temerloh (AITEM).
Sekolah ini juga telah dianugerahkan Sekolah Kluster Kecemerlangan pada tahun 2011.

Geografi

Sekolah ini terletak di daerah Temerloh, Pahang, Malaysia. Secara khususnya, ia terletak di Mukim Kerdau, 15 kilometer dari bandar Temerloh, dan 42km dari bandar Jerantut. Pekan yang terdekat ialah Pekan Kerdau, kira-kira 1.5 km dari SBPIT. Terletak di jalan Temerloh-Jerantut, sekolah ini dikelilingi oleh kehijauan alam sekitar seperti kebun getah dan sebagainya. Di bahagian belakang sekolah ini, terdapat sebuah paya. Sekolah ini dibina di atas kawasan berbukit oleh itu sewaktu Temerloh dan daerah-daerah pantai timur yang lain dilanda banjir besar pada tahun 2016, hanya kawasan padang sahaja yang terjejas manakala blok sekolah INSOFT menjadi pusat pemindahan mangsa banjir.
Sekolah ini terletak di antara Kampung Ketam dan Pekan Kerdau.

Waktu

Sesi PdP (pengajaran dan pembelajaran) di sekolah ini dijalankan pada setiap hari persekolahan. Pada hari Isnin hingga Jumaat, pada pukul 6.50 pagi setiap hari, para pelajar akan bergerak ke sekolah. Perhimpunan pagi diadakan setiap hari persekolahan pada pukul 7.05 pagi. Sesi PdP dimulakan pada pukul 7.30 pagi. Pelajar akan diberi masa rehat dari pukul 10.00 pagi hingga 10.30 pagi bagi pelajar menengah bawah (Tingkatan 1, 2 dan 3) manakala bagi pelajar menengah atas (Tingkatan 4 dan 5) akan rehat dari pukul 10:30 pagi hingga 11.00 pagi. Waktu rehat untuk qailullah, makan tengah hari dan solat Zohor pula adalah pada pukul 12.30-2.00 petang. Pada waktu petang pelajar menengah rendah akan mengikuti kelas persediaan petang (kecuali jika ada guru ingin membuat kelas tambahan) manakala pelajar menengah atas akam mengikuti kelas tambahan mata pelajaran. Pada hari Jumaat, sesi persekolahan tamat pada pukul 12.30 tengah hari.

Lagu Sekolah

Berhemah tinggi pekerti terpuji

Bentuk peribadi nilai yang murni

Sopan santun dalam berbicara

Menjunjung tinggi cita-cita negara

Ilmu penyuluh hidup yang sempurna

Membaca jadikan amalan kita

Teras iman budi yang luhur

SBPI Temerloh Darul Makmur

Mari bersama kita berusaha

Bina insan cemerlang

Beramal bakti sentiasa

Menggapai hasrat murni negara merdeka

Berilmu cipta kejayaan

Keimanan benteng kejahilan

Beramal jadi kewajipan

Penampilan dijaga

Berdedikasi dan jati diri

Melahirkan insan bestari

Lahirkan insan bestari